LH ยืนบวก 3 วันติด โบรกฯชี้กำไรปี 61 โตเด่นรับ 18 โครงการใหม่ แนะ “ซื้อ” เป้า 13.40 บ.
LH ยืนบวก 3 วันติด โบรกฯชี้กำไรปี 61 โตเด่นรับ 18 โครงการใหม่ แนะ “ซื้อ" เป้า 13.40 บ. โดยปิดตลาดฯ ภาคเช้า อยู่ที่ระดับ 12.10 บาท เพิ่มขึ้น 0.30 บาท หรือ 2.54% สูงสุดที่ระดับ 12.10 บาท ต่ำสุดที่ระดับ 11.60 บาท มูลค่าการซื้อขาย 605.35 ล้านบาท
2 ก.พ. 2561

ผู้สื่อข่าวรายงานว่า ราคาหุ้น บริษัทแลนด์แอนด์เฮ้าส์ จำกัด (มหาชน) หรือ LH ปิดตลาดฯ ภาคเช้า อยู่ที่ระดับ 12.10 บาท เพิ่มขึ้น 0.30 บาท หรือ 2.54% สูงสุดที่ระดับ 12.10 บาท ต่ำสุดที่ระดับ 11.60 บาท มูลค่าการซื้อขาย 605.35 ล้านบาท โดยราคาหุ้นปรับตัวขึ้นแรงในรอบกว่า 4 ปี นับตั้งแต่ราคาหุ้นปิดที่ระดับ 11.90 บาท เมื่อวันที่ 27 พ.ค. 2556

ด้านนักวิเคราะห์ บล.เคจีไอ (ประเทศไทย) ระบุ แนะนำ “ซื้อ” หุ้น LH ในราคาเป้าหมายที่ 13.4 บาทต่อหุ้น เนื่องจากภาวะตลาดอสังหาริมทรัพย์อยู่ในขาขึ้น รวมถึง LH บริษัทมีแผนเปิดโครงการใหม่เชิงรุกอย่างชัดเจนในปี 2561 โดยเฉพาะโครงการแนวราบ ทำให้คาดว่ารายได้ของ LH ในปีนี้อาจจะสูงเกินกว่าประมาณการของทางฝ่าย
โดยเฉพาะอย่างยิ่งเมื่อ time cycle ของโครงการแนวราบค่อนข้างสั้น และสามารถจับอุปสงค์ที่อยู่อาศัยได้เร็ว ดังนั้นจึงปรับเพิ่มประมาณการกำไรสุทธิปี FY61-62 ขึ้นอีก 3% และ 5% ตามลำดับ ทั้งนี้หากไม่รวมรายการที่ไม่ใช่เงินสดจากดีล LHBANK-CTBC ในปี 2560 เราคาดว่ากำไรของ LH จะโต 9.3% ในปี 2561 และ 9.4% ในปี 2562